Nos ludovicus de Meleduno miseratione divina Senonensis Archiepiscopus, ex una, et Nos decanus et capitulum Ecclesie Senonensis, ad Romanam Ecclesiam nullo medio pertinentis, partibus ex altera, Notum facimus quod, cum in nostra Ecclesia predicta Senonensi sint octo capelle sive capellanie ad altaria sanctorum Ludovici, Albini, Germani, Dyonisii, Martini, Eutropii, Martialis et sancte Anne fundate, que alternis vicibus ad collationem nostri Archiepiscopi predicti ex una, et ad collationem nostrum prefatorum decani et capituli ex parte altera, spectant et pertinent, et interdum contingit easdem capellanias aut earum alteram cum aliis seu alio beneficiis seu beneficio resignari ex causa permutationis, et collationem exinde per alterum nostrum ex dicta permutationis causa fieri, propter quod difficultas et dubietas oriebatur vel oriri poterat si ex causa permutationis collatio sic facta reputaretur pro turno seu vice alterius nostrum sic consentientis aut collationem facientis, adeo quod in proxima eiusdem capellanie sic permutate, dum alia vice per mortem, promocionem, simplicem resignationem aut alias quam permutationis causa vacaret, collatione fienda, alius nostrum qui dictam causa permutationis collationem non fecerat, deberet hujusmodi proximam collationem facere, vel idem qui causa permutationis ut prefertur eam contulerat. Tandem, ad tollendam hujusmodi dubietatem et difficultatem, Nos partes prelibate voluimus, concordavimus et unanimiter convenimus, volumusque, concordamus et convenimus pro nobis et successoribus nostris in hunc modum, videlicet: Quod dum nos Archiepiscopus de cetero alteram capellaniarum prefatarum per, mortem, permutationem, (F° 73, v°) simplicem resignationem aut alias quam ex permutationis causa, alicui persone contulerimus, tunc si contingat eamdem capellaniam resignari causa permutationis, semel vel pluries successive, antequam vacet simpliciter per resignationem, mortem, privationem vel alias quam ex permutationis causa, Collatio ex hujusmodi permutationis unius vel plurium causa fienda, fiet per Nos decanum et capitulum seu ad nos spectabit, donec et quousque eamdem capellaniam per mortem, privationem, simplicem resignationem, aut alias quam permutationis ut prefertur causa, contulerimus, quo casu dum eam ex hujusmodi alia quam permutationis causa contulerimus, vice versa, Nos archiepiscopus predictus alterna vice et in turno nostro consequenter conferemus, seu archiepiscopus pro tempore existens poterit conferre, si contigat ipsam causa permutationis vacare, donec per mortem, privationem, simplicem resignationem, aut alias quam ex causa permutationis contulerimus aut contulerit. Et ita deinceps per quemlibet nostrum partium predictarum, alternatis vicibus in suo turno, fiet collatio respectu cujuslibet omnium et singularum capellaniarum predictarum dum eas vacare contigerit. In cujus rei testimonium Nos partes predicte sigilla nostra presentibus licteris duximus apponenda. Datum Senonis, die septima mensis Augusti, Anno Domini millesimo quadragentesimo sexagesimo secundo. Sic signatum: J. BAPAULMES. V. (?) OSIER.